Srdiečko
Anni nájde koníka

Vyšlo aj v tlačovej podobe

Objednať môžete na
www.fragment.sk

www.albatrosmedia.sk

Usch Luhn

Srdiečko – Anni nájde koníka – e-kniha

Copyright © Albatros Media a. s., 2023

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Usch Luhn – Ponyherz: Anni findet ein Pony

Copyright text and illustrations

© 2014 by CARLSEN Verlag GmbH, Hamburg, Germany

First published in Germany under the title PONYHERZ: ANNI FINDET EIN PONY

All rights reserved

Translation © Kristína Ježovičová, 2023

Slovak edition © Albatros Media Slovakia, s. r. o., 2023

E-book konverzia © GDTP Studio Albatros Media, 2023

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-3272-7

ISBN e-knihy 978-80-566-3330-4 (ePDF)

ISBN e-knihy 978-80-566-3331-1 (epub)

ISBN e-knihy 978-80-566-3332-8 (mobi)

Ráno s morskými prasiatkami

„Píííp! Pííííp! Píííííp!“

Je veľmi skoré letné ráno.

Anni s tvárou hlboko zahrabanou vo vankúši ešte spí.

K jej uchu sa približuje malinký ňufáčik. Zafuní a netrpezlivo jej štuchne presne do stredu ucha.

„Fuuujkyyy.“

Anni vystrelí z postele ako raketa.

Morské prasiatko uteká za vankúš.

„Čo to bolo?“ zvolá a drhne si ucho.

Práve, keď sa chce znova zababušiť, objaví pár tenkých antén.

Fúziky!

„Ronda, ty bezočivec!“ chichoce sa Anni.

Klietka na podlahe je dokorán otvorená. Z podstielky sa práve vyhrabalo druhé morča.

„No, super. Teraz sme zobudili Rudiho.“

Rudi kmitá po miestnosti a v dobrej nálade skáče do vzduchu.

„V poriadku, kamoši!“ škerí sa Anni. „Je mi to jasné.“

Prehadzuje nohy cez okraj postele a položí Rondu na koberec.

Z lega, hrubého peračníka a štipcov na bielizeň šikovne stavia dokonalú prekážkovú dráhu pre morčatá. Napokon zo svojich zásob vyťahuje dve chrumkavé tyčinky na maškrtenie.

Ronda upaľuje ako o život. S výhľadom na pochúťku bez námahy hopsá cez prekážky.

„Dosť dobré, pani Datľová!“ chichoce sa Anni. „Si ako vždy prvá!“

Dáva Ronde zaslúženú tyčinku.

„Teraz ty, Rudi!“ zvolá.

Morča Rudi nie je také ambiciózne ako Ronda. A už vôbec nie také hladné. Jednoducho prevalcuje všetko, čo mu príde do cesty.

Nakoniec sa ukryje pod roztvorený peračník a začne hrýzť gumu na ceruzke.

„Zbláznil si sa?!“ kričí Anni pobúrene.

V tom istom momente jej zvoní budík. Zarazí sa.

Čaká ju ďalší superhlúpy deň v škole s Piou, Biou a ďalšími afektovanými dievčatami z jej novej triedy. Ony totiž nehovoria o ničom inom, len o svojich skvelých koňoch a nadchádzajúcom jazdeckom turnaji.

Vlastne to by nebolo vôbec zlé. Pretože má kone fakt rada.

Ale s dvomi morčatami v stajni sa môže len ťažko zapojiť do rozhovoru.

Rudiho a Rondu láka maškrtkou do klietky a zatvára ju.

Narýchlo sa umýva neporiadne ako mačka a oblieka si svoje obľúbené červené tričko.

Tú najmilšiu z najmilších vecí nosí vždy pri sebe, dňom i nocou: striebornú retiazku s príveskom v tvare malého srdiečka. Je to darček od Mary. Odkedy sa Anni odsťahovala z Hamburgu, náhrdelník nezložila z krku ani jeden jediný raz.

V poslednej chvíli jej napadne, že zabudla na niečo dôležité.

Anni pod okrajom koberca pri okne ukrýva svoj zošit na kreslenie. Každú voľnú minútu doň kreslí svoj tajný príbeh o koňoch.

Chvatne ho strká do ruksaku a beží do kuchyne, nech sa stihne pred príchodom školského autobusu naraňajkovať.

Vel’ké Hotentótovo

Už pol roka býva Anni s rodičmi a s malým bratom Larsom v dedine Veľká Hota. Ďaleko od Hamburgu a od najlepšej kamarátky Mary. Nový dom je obrovský a má veľkú záhradu s veľkým množstvom ovocných stromov. Keď Anni beží po tráve, stačí len kúsok vyskočiť a už má ústa plné ulovených sladkých čerešní. Odvčera sa aj na jabloni pred jej izbou červená jabĺčko, rovnako ako to Snehulienkino. A priamo za záhradou sa začína les.

V podstate je tu totálne krásne.

Ale aj tak! Zakaždým, keď si Anni spomenie na Maru a svoju starú školu, v hrdle sa jej začne tvoriť hrča.

„Dáš dnes poobede pozor na Larsa?“ prosí ju mama, keď sa Anni objaví v kuchyni. Dáva jej bozk na dobré ráno a kladie na stôl hrnček horúceho kakaa.

„Musím dodať dva tucty orchideí na statok do Hornej Hoty. Keď to pôjde dobre, dostaneme našu prvú skvelú objednávku urobiť kvetinovú výzdobu na najbližšom turnaji.“

Annini rodičia sú záhradníci a pestujú vzácne orchidey. Na také niečo človek potrebuje veľa miesta, preto sa presťahovali z Hamburgu do prázdneho domu Anninho prastrýka. Orchideový dvor, tak jej rodičia s hrdosťou nazývajú nový dom. Tento názov je aj na reklamných letákoch, ktoré poštár rozniesol hneď po ich presťahovaní.

Anni vylezie na rohovú lavicu vedľa Larsa a fúka do svojho horúceho kakaa.

„Jasné, mami. Aj tak nemám v pláne nič výnimočné. Ako vždy.“

Jej mama sa na ňu skúmavo pozerá. „Pozvi k nám niekedy zopár dievčat z triedy! Mohla by som pripraviť vafle a urobiť zmrzlinu z našich malín. Tú máš predsa tak rada! Pia Belohorcová mi, napríklad, pripadá veľmi milá.“